Sarjakakkaajan henkilöllisyyden voi selvittää jätöksistä.

Oulun yliopistossa ulostetutkimusta tekevä mikrobiomitutkija Justus Reunanen oli törmätä uimahallissa tutkimusmateriaaliinsa. Reunanen oli uimassa Oulun Raksilan uimahallissa torstaiaamuna, kun kaiuttimista kuului käsky poistua vedestä. Sarjakakkaaja oli iskenyt jälleen.

– Lähdin kotiin ja illalla luin mediasta tästä sarjakakkaajatapauksesta. Vatsa meni heti löysäksi, taisivat olla psykosomaattisia oireita. En kuitenkaan jätä uimisharrastusta tällaisen asian vuoksi. Täällä ollaan taas, Reunanen sanoo Raksilan uimahallin aulassa perjantaina.

Reunasen tutkimuksen kohteina ovat Oulun yliopistossa ihmisen ulosteet ja suolistomikrobit. Hänen mukaansa uima-altaaseen jätöksensä jättäneen henkilöllisyys voitaisiin selvittää ulostenäytteestä.

– Jos poliisi haluaisi selvittää tekijän, niin ilman muuta voisimme ottaa näytteen ja tutkia sitä. Hintaa sille kertyisi parisataa euroa. Jokaisen ihmisen mikrobien lajikokoelma on yksilöllinen. Se on ikään kuin mikrobisormenjälki, vastaa ihmisestä otettavaa dna-näytettä, akatemiatutkija selvittää.

Ulostetutkijan uimarauha rikkoontui sarjakakkaajan takia torstaina niin äkillisesti, että hän ottaisi mieluusti asian selvitettäväkseen.

Raksilan uimahallia on piinannut sarjakakkaaja, jonka epäillään ulostaneet isoon altaaseen jo kolme kertaa.­

– Minua rupesi oikein suivaannuttamaan kun piti aamu-uinti keskeyttää tuollaisen asian takia, lasten tarhakavereiden Setä Kakaksi ristimä mies sanoo.

Raksilan uimahallia on piinannut sarjakakkaaja, jonka epäillään ulostaneet isoon altaaseen jo kolme kertaa. Jokaisen löydöksen jälkeen allas on jouduttu ottamaan pois käytöstä 5-6 tunniksi shokkikloorauksen takia.

Isännöitsijä Jari Leviäkangas Oulun kaupungin liikuntapalveluista sanoo, että sarjakakkaaja on saanut muut hallin käyttäjät varovaisiksi. Kaikki haluavat kiusantekijän kiinni.

Tuotos löytyi tämän ison altaan syvästä päädystä.­

– Uskon että muilta uimareilta tulee nyt niin paljon paineita, että tekijä jää kiinni. Uimahallin vedenkäsittelylaitteet ovat tehokkaat eikä kenenkään tarvitse pelätä veden likaisuutta. Uimavedellähän on tiukemmat laatuvaatimukset kuin juomavedellä, Leviäkangas painottaa.

Isännöitsijä Jari Leviäkangas Oulun kaupungin liikuntapalveluista uskoo, että tekijä jää kiinni.­

Raksilan uimahalli on Suomen toiseksi vilkkain halli heti Mäkelänrinteen uintikeskuksen jälkeen. Raksilassa käy noin 620 000 uimaria vuodessa.

– Siihen joukkoon mahtuu kaikenlaista uimaria. Päivittäin hallia käyttää noin 2000 asiakasta. Vahingot vielä ymmärrän, mutta en tahallista ulostamista, Leviäkangas tokaisee.

Sarjakakkaajan jätökset eivät vaikuta Raksilan uimahallin käyttäjiin. Perjantaiaamuna hallin aulassa on vilkasta. Koululaiset, lapsiperheet ja isovanhemmat ovat liikkeellä tavalliseen tapaan. Sanna Korhosen mukaan ulosteuutiset eivät vaikuta uintiharrastukseen.

Sanna Korhosen mukaan ulosteuutiset eivät vaikuta uintiharrastukseen.­

– Olen tietoinen ongelmasta, mutta luotan siihen että hallin paikat on puhdistettu ja vesi on uintikelpoista. En jätä tulematta jonkun muun jätösten takia. Eihän se kiva asia ole, mutta käyn edelleen Raksilassa kerran viikossa ja Haukiputaan Vesi-Jatulissa myös, Korhonen toteaa.

2-3 kertaa viikossa uimassa käyvä Reijo on samaa mieltä Korhosen kanssa. Jonkun ihmisen kiusanteko ei saa häntä lopettamaan uimista hallissa.

– Olen pitänyt silmäni auki entistä paremmin. Jos näen jotakin sellaista toimintaa, joka ei kuulu halliin, menen ilmoittamaan valvojille. Hallissa on hyvät puhdistuslaitteet, vesi on varmasti aina uintikelpoista, Reijo tuumaa.

Maria Candelin tuo lapsenlapset uimaan Raksilaan samaan tapaan kuin ennenkin. Sarjakakkaaja ei häntä säikäytä.

Maria Candelin tuo lapsenlapset uimaan Raksilaan samaan tapaan kuin ennenkin.­

– Uskon että paikat puhdistetaan huolellisesti tällaisen tapauksen jälkeen. Puhtaanapito pelaa enkä jätä lapsia ilkivallan takia tuomatta uimaan, Candelin sanoo.